大包

大包全稱雞球大包，係點心嘅一種。用低筋麵粉加上澄麵做皮，以豬肉、雞蛋、雞肉、冬菇、鮮筍等作主要餡料，將釀好餡料嘅大包蒸製而成。大包貌似菜肉包，不過造型龐大，大概係一般中式包類體積嘅3倍左右，通常一個普通嘅蒸籠只可以放入一隻大包。

大包源自廣州嘅茶樓提供嘅點心之一。由於大包體積大、餡料多，令食客可以飽肚。茶樓通常對大包嘅規格、質量、定價經過精心計算，以免做蝕本生意。「賣大包」一詞亦因而成為廣東流行語，意思係以廉價招徠。一般賣大包有兩種做法：
按成本賣、唔賺錢。
以賠上茶價收益賣。
有啲茶樓為此限制賣大包嘅數量，例如每日茶市限賣一次，有啲兩次，或者限制每位茶客只可以買一個大包。無論大包「超值好食」，但以往茶客都守規矩，一般唔會走去搶包。

因為茶樓文化由廣州傳至香港，喺20世紀戰前香港嘅茶樓都有賣大包。之後香港經濟起飛，茶樓點心嘅種類愈來愈多樣化，香港茶客嘅選擇多咗，對大包嘅喜愛程度逐漸減少，加上食客嘅食量減少，同大包嘅製作成本較高、工序較多，新式茶樓通常都無大包賣。家陣喺香港只有一啲懷舊式老茶樓好似得如茶樓有大包賣。

喺越南粵式大包直到現時仍然流行，喺粵式茶樓或大街小巷周圍食到，餡料多數用豬肉、沙葛、鵪鶉蛋、臘腸等等做成，越南話叫賓包。

點心
中式包‎